Orthodox Celts po 30. put sviraju za St. Patrick‘s Day
2023-03-17 21:00 - 23:30 (Europe/Belgrade) | Dom omladine Beograda, Makedonska 22, Beograd, Srbija
Tradicija se nastavlja – grupa Orthodox Celts će jubilarni trideseti put okupiti svoju vernu publiku da zajedno proslave Dan svetog Patrika!
Za ovu priliku „srpski Irci” se vraćaju u omiljeni koncertni prostor, da 17. marta od 20 časova u sali Amerikana Doma omladine Beograda održe veliki koncert, na kojem će izvesti svima drage, dobro poznate hitove, iz svoje duge i uspešne karijere.
Ulaznice su u prodaji na Ticket Vision Blagajni u DOB-u i onlajn. Ograničena količina ulaznica može se nabaviti po promotivnoj ceni od 1200 RSD. Redovna cena ulaznica iznosiće 1500 RSD.
Grupa Orthodox Celts osnovana je 1992. godine, a prvi koncert na Dan svetog Patrika održali su 1993, pre tačno 30 godina, te nose titulu benda sa najdužom specifičnom muzičkom tradicijom u srpskom rokenrolu – Kelti su jedini bend koji od svog nastanka svake godine na isti dan održava koncert.

Frontmen benda, Aca Seltik, povodom predstojećeg koncerta poručuje publici: „Kada smo prvi put izašli na binu, da javno proslavimo Dan svetog Patrika, 17. marta 1993, niko nije mogao ni da nasluti šta će se sve događati u godinama koje su pred nama. Danas, 30 godina kasnije, mnoge stvari su se promenile. I one oko nas, i one u nama. Pa i mi sami, na kraju krajeva.
Ipak, jedno je ostalo isto: glad za živom svirkom i emocijama koje samo ovaj koncert ume da pruži. I još nešto se nije i nikada se neće promeniti: publika. Naši fanovi koji su, s pravom, od nas uvek zahtevali najviše, a kojima smo uvek želeli da damo i više od toga. Ne očekujte od nas ništa manje ni ove godine, ili bilo koje godine, na bilo kom koncertu.
Vidimo se, tradicionalno, na koncertu 17. marta 2023. u Domu omladine Beograda. Srećan nam svima Saint Patrick‘s Day! P.S. Hoćete neko spektakularno iznenađenje? Dobićete ga! Ali, pssst… Da ne kvarimo trenutak…”

Prvi album, pod nazivom „Orthodox Celts“ objavili su 1994. godine. Nizali su se „The Celts Strike Again“ (1996), „Green Roses“ (1999), „A Moment Like the Longest Day“ (2002), „One, Two“ (2007) i „Many Mouths Shut!“ (2017).
Svojim furioznim i eksplozivnim nastupom, kao i posebno emotivnom interakcijom sa publikom, oduševljavaju već generacije slušalaca. Negujući tradiciju irske muzike, autentičan stil i blizak odnos sa fanovima, Kelti predstavljaju prepoznatljiv i jedinstven muzički fenomen na ovim prostorima.

Koncert benda Orthodox Celts u SKCNS Fabrici
2023-03-18 21:00 - 2023-03-19 00:00 | SKCNS Fabrika, Bulevar despota Stefana 5, Novi Sad
Sastav Orthodox Celts nastupiće u subotu 18. marta u SKCNS Fabrici. Oni već 30 godina unazad koncertima obeležavaju 17. mart, Dan svetog Patrika, irski nacionalni praznik.
Nastupom u Fabrici proslaviće ovaj praznik sa novosadskom publikom uz dobro poznat opus.
Članovi benda kažu da je Novi Sad za Orthodox Celts uvek bio „druga kuća“, kamen međaš koji je označavao osvajanje novih ciljeva i početke ostvarivanja svih budućih snova i planova, te da se posebno raduju ovom koncertu.
Ulaznice su u pretprodaji po ceni od 1.000 dinara i mogu da se kupe online na http://www.gigstix.com/ kao i na prodajnim mestima Gigstixa.
Na dan koncerta cena ulaznice iznosiće 1.300 dinara i moći će da se kupi na biletarnici Fabrike. Vrata Fabrike otvaraju se u 20 časova. Koncert će početi u 21 čas.

Shamso 69 18. marta u Festu: Poslednji samostalni klupski koncert u sezoni
2023-03-18 22:00 - 2023-03-19 00:30 | Klub Fest, Gradski park 2, Zemun, Srbija
Svojim koncertom u subotu, 18. marta u klubu Fest u Zemunu, Shamso 69 završava samostalnu klupsku turneju za ovu sezonu.
Ekskluzivni, samostalni koncert Shamsa 69, započeće od 22:00, a na bini će nastupati uz podršku gitariste grupe Brkovi, Alena Vlajnića.
Publika će biti u prilici da uživa u pesmama iz repertoara grupe Brkovi, čiji je Shamso 69 frontmen, kao i njegovim autorskim pesmama, te obradama drugih izvođača sa ovih prostora i šire.
Sa prethodnih solo nastupa u Srbiji sa bine, Shamso 69 je ispraćen dugotrajnim ovacijama, te će 18. marta publika u Zemunu moći da uživa u njegovom raznovrsnom repertoaru, prošaranom razmišljanjima i dosetkama ovog kantautora.

Vedran Pehar (Shamso 69) se bavi muzikom od svoje 14. godne, a 2007. postaje pevač i glavni autor u grupi Brkovi. Od tada do danas napisao je preko 80 pesama, 7 albuma za Brkove, a kao autor ili izvođač saradjivao je i sa mnogim drugim umetnicima.
Iza sebe ima preko 300 nastupa širom Balkana i Europe. U jeku svetske pandemije korona virusa odlučuje paralelno s bendom pokrenuti i solo karijeru.
Svako ko je ikad prisustvovao njegovim javnim nastupima zna da on nikog ne ostavlja ravnodušnim i zato vas pozivamo da dođete u Fest i da uživate u programu koji će Shamso 69 spremiti za vas.
Pre, ali i nakon koncertnog programa, za održavanje energije biće zadužena DJ Feddy Kan, koja će tada obeležiti jubilarno 10. izvođenje samo jednog od mnogih svojih muzičkih najtova, nazvanih kao „Više Ni Pankeri Ne Slušaju Pank!”, po istoimenoj pesmi grupe Brkovi.
Foto: Sanjin Kašćelan
„Taj čovek”, kako je ovog DJ-a upravo Shamso 69 imenovao u jednom intervjuu za dokumentarni film, jeste dugogogišnji muzički i kulturni novinar, fotograf i organizator kulturnih događaja, Simona Kanjevac. U dosadašnjim najtovima, skraćeno imenovanim kao „VNPNSP”, ovaj DJ nas vozi stazama domaćeg i regionalnog panka, od melodičnih, preko energičnih, do tvrdokornih numera.
Jedno je sigurno! 18. marta u klubu Fest, biće veče za pamćenje!
Koncert počinje u 22:00. Ulaznice je moguće nabaviti u klubu Fest u iznosu od 1200 RSD, dok će na veče koncerta, njihova cena iznositi 1400 RSD.

Mr.Lee & IvaneSky premijerno na Kontaktu
2023-03-23 20:00 - 22:00 | Anti Shop Elektropionir, Cetinjska 15, Beograd, Srbija
Muzički kolektiv Mr.Lee & IvaneSky iza kojeg stoje životni i muzički partneri Ivanka Mazurkijević i Damir Martinović Mrle konačno će se, i to u punom live sastavu, predstaviti i beogradskoj publici, a u sklopu Kontakt muzičke konferencije, showcase-a i festivala.
Pripremaju ekskluzivni nastup u Anti Shop Elektropioniru 23. marta u 20h. Na svoje premijerno predstavljanje u Beogradu Mr.Lee & IvaneSky dolaze u punom live sastavu u formatu prave supergrupe u kojoj su uz Ivanku i Mrleta i članovi Leta 3 i Parafa.
Po svom jedinstvenom kreativnom art pristupu Mr.Lee & IvaneSky bez sumnje zaslužuju mesto na svetskoj sceni, što su uostalom i prepoznali u krovnoj evropskoj asocijaciji nezavisnih izdavača Impala, kada su ih prošle godine uvrstili na listu 100 nezavisnih evropskih izvođača čije karijere treba pratiti.
Muzička eklektika, brilijantno prekrajanje i spajanje žanrova u stvaranju i izvođenju muzike, Mrletove zvučne instalacije i pionirski muzički patenti koji savršeno funkcionišu i van okvira samih predstava kojih su takođe deo, kao i njihova prateća muzička reprezentacija koja bi bez problema mogla da zasvira na bilo kojoj od svetskih scena.
Predvođeni Ivankom i Mrletom, koji poput magneta privlače i spajaju specifične kreativce i umetnike raznih profila, Mr.Lee & IvaneSky su jedinstvena pojava na našim meridijanima i paralelama.
Mrle i Ivanka su već dugo prisutni na muzičkoj sceni: Mrle pre svega kao pokretačka snaga Leta3, a pre toga i član kultnog riječkog benda Termiti, a Ivanka kao pevačica i lice omiljene artpop grupe Stampedo. Priča je počela njihovim angažmanom na soundtracku filma „Sonja i bik” (2012), a već godinu kasnije potpisali su soundtrack još jednog hit filma „Kauboji” (2013).
Zvanično rođenje Mr.Lee & IvaneSky rezultiralo je hvaljenim debi albumom „Colors” (2016), nakon kojeg je usledio „Sailor” (2019) i „I’m Alive” (2021) kao i aktuelni album „Magelli”, izdanje koje vešto spaja muziku i teatar, ovog puta u čast jednog od najcenjenijh reditelja ovih prostora, Paola Magellija, sa kojim na nizu predstava sarađuju više od decenije.

Mr.Lee & IvaneSky sa svakim albumom, nastupom uživo i videom koji objave pomeraju granice i koriste različite umetničke forme.
U svom umetničkom izražaju kombinuju različite stilove: od atmosferične pozorišne i filmske muzike, kabarea i jazza do eksperimentalnog rocka, electro, pop-punk i klasične muzike kao i inovativnih zvukova stvorenih od novih neobičnih instrumenata koje Mrle kreira ponekad samo da bi dobio jedan specifičan zvuk ili ton za određenu pesmu kao što je bio njegov projekat snimanja zvuka svog rodnog grada Rijeke (2020. Evropska prestolnica kulture), za njihov album i projekt „Sailor”.
2021. godine Mr.Lee & IvaneSky objavili su svoj treći studijski album „I’m Alive”, inspirisan muzikom koju su kreirali za avangardnu predstavu modernog plesnog teatra Žaka Valente i Trafik produkcije zamišljenu kao posveta Michaelu Clarkeu i punk buntu. Ovaj album dobio je pohvale kritike i cele kulturne scene.
Vodeći singl i spot „Hello, How Low” javnosti su predstavili i novi Mrletov alter ego – DJ Demiana, koji je oživeo kako bi predstavio svoj kreatorski elektronski izražaj. Spot za „Hello, How Low” režirao je Saša Hess, slavni slovenački fotograf i reditelj, sa kojim su Mr.Lee & IvaneSky već ostvarili zapažene spotove „A Good Actor”, „Sailor” i „Gundruck”.
Iste godine osim što su objavili novi album i nekoliko revolucionarnih videospotova, Mr.Lee & IvaneSky predstavljali su Hrvatsku na međunarodnom projektu Art’s Birthday / Rođendan umetnosti, projektom ,,Sailor”, i kreirali muziku za pozorišnu predstavu ,,Ja sam ona koja nisam” Paola Magellija, objavljenog pod potpisom Ivanka i Mrle, što je ujedno i dovelo do objave spomenutog izdanja “Magelli” koje je izašlo i na vinilu.

Na svoje premijerno predstavljanje u Beogradu, u sklopu Kontakt muzičke konferencije, showcase-a i festivala, 23. marta u Anti Shop Elektropioniru, Mr.Lee & IvaneSky dolaze u punom live sastavu u formatu prave supergrupe.
Uz Mrleta na basu, loopovima, semplovima i zvučnim instalacijama i Ivanku Mazurkijević na vokalu, tu su još i Dražen Baljak (Let 3) i Vlado Simcich Vava (Turisti, Paraf, ex-Laufer) na gitarama, kao i Ivan Bojčić (Let 3) na bubnju. Kao poseban gost pojaviće se i Zoran Prodanović Prlja, vokal Leta 3 u njihovom zajedničkom singlu ,,Tvoje su misli Eiffelov toranj”.

Whereswilder & Norveška šuma & See It My Way u SKCNS Fabrici
2023-03-23 21:00 - 2023-03-24 00:00 | SKCNS Fabrika, Bulevar despota Stefana 5, Novi Sad
Grčki indie bend Whereswilder nastupiće u SKCNS Fabrici 23. marta, a uz njih će nastupiti i bendovi Norveška šuma i See It My Way. Ulaznice će moći da se kupe na dan koncerta na biletarnici Fabrike po ceni od 500 dinara. Biletarnica i vrata Fabrike otvaraju se u 20 časova, a koncert će početi u 21 čas.
Whereswilder je jedan od najboljih bendova grčke indie scene, koji je osnovan u Atini 2014. godine. Čine ga Giannis Rallis – vokal/gitara, Alekos Voulgarakis – gitara, Vasilis Nissopoulos – vokal/bas i Manolis Giannikios – bubnjevi.
Prvim objavljenim LP-jem „Yearling” (2014) definisali su svoj muzički stil, koji se može opisati kao savremeni pristup klasičnim psihodeličnim zvucima 60-ih. Album su kritičari prepoznali kao jedan od prvih evropskih pokušaja neo-psihodelične rok muzike, a debitantski nastup desio se na Rockwave Festivalu 2015. godine kada su svirali zajedno sa The Last Shadow Puppets.

Sledeći album „Hotshot” (2016) nastao je pod uticajem klasičnog roka iz 70-ih i može se smatrati zvučnom podlogom za putovanje svakog putnika.
Aktuelni album „Movement in place”, koji je objavila izdavačka kuća United We Fly 2021. godine, inspirisan je popularnim muzičkim žanrovima sedamdesetih godina soft rokom, soulom i fankom. Svaka pesma se bavi uobičajenom svakodnevno pričom u kojoj ljudi mogu da imaju trenutak „pokreta u mestu“.
Ovaj trenutak se može doživeti samo iznutra: nešto se menja, a sve izgleda isto, vreme se zaustavlja, dajući priliku osobi da shvati nove stvari o sebi i nastavi dalje, mudrija.
Whereswilder su nastupali na brojnim festivalima u Grčkoj i Evropi (uključujući Europavox), a 2023. počinju turnejom po EU. Novi album „Movement in Place” može da se posluša na https://orcd.co/whereswilder-movement_in_place/.
Norveška šuma je bend iz Novog Sada, osnovan jeseni 2013. godine. Tokom svog postojanja bend je prolazio kroz razne žanrovske promene i sastave, ustaljujući svoju postavu 2017. godine i u tom sastavu radi i danas.

Bend čine Vesna Mitić (vokal), Ivan Kostadinović (bas gitara, prateći vokali), Goran Prijić (vokal, klavijature), Nikola Vučetić (bubanj) i Filip Nedović (gitara). Iza sebe imaju samostalno izdat EP „Mi, stranci”, kao i album „Nebo” u izdanju SKC KG, koji je deo stvaranja Norveške Šume od 2018. godine do kraja 2020. godine, i prvo zvanično izdanje.
„Nebo” predstavlja sumu stvaranja benda u predpandemijskim i pandemijskim godinama. Sniman je u različitim studijima pod različitim okolnostima, producentskim uticajima, raspoloženjima i fazama kroz koje su defilovali, koliko individualno, toliko i kao sastav.
Spektar zvukova koji se na ovom albumu mogu čuti je šarolik i gradaciono poređan, od sirovog garage zvuka prema melodičnijim, mekšim i diskretnijim tonovima koji se mogu čuti kako se celina primiče kraju, dok dominantna estetika ostaje netaknuta. Sam doživljaj koji bend pruža u svih osam pesama nezavisan je od producentske palice, prostora ili opreme na kojoj je snimano, i predstavlja atmosferu svakodnevnice koju svi živimo pritisnutu teškim, posivelim nebom.
Neopterećeni muzičkim određenjima, Norveška šuma nastavlja da stvara i dalje sa ciljem da „Nebo” bude samo prvo izdanje u raznovrsnom nizu. Bend trenutno aktivno radi na drugom izdanju. U pripremi su i prvi singlovi koji će prethoditi albumu.

See It My Way je akustični trio iz Novog Sada u čijem radu su primetni uticaji emo revival bendova sa punk i hardcore etikama. Bend je nastao prvenstveno kao duo početkom 2015. godine sa Dušanom Đukićem i Mihajlom Zorićem na gitarama, a od leta 2022. godine im se zvanično priključuje Mladen Nikolić iz benda Latebloom na poziciji klavijaturiste.
Do sada su samostalno objavili i snimili EP pod nazivom „111“ sa 6 pesama uz gomilu singlova (većinom popraćeni muzičkim spotovima) na njihovom Youtube kanalu. Često nastupaju live, a trenutno su u procesu snimanja novog EP izdanja. Od većih nastupa ističu one na To Be Punk festivalu, Exit-u, Festivalu uličnih svirača kao i svirku sa bendom Nothington.

Van Gogh 24. marta u Domu kulture NS
2023-03-24 20:00 - 23:00 | Dom kulture NS, Ignjata Pavlasa 4, Novi Sad, Srbija
Jedan od najpopularnijih bendova Srbije u poslednjh više od trideset godina konačno će održati klupski koncert u Novom Sadu.
Nakon mnogobrojnih koncerata na raznim novosadskom manifestacijama i festivalima, Van Gogh će se 24. marta predstaviti vernoj publici u atmosferi potpuno drugačijoj od one na koju su fanovi ovih velikana navikli.
Topla i intimna atmosfera kluba učiniće ovaj koncert jednim od onih koji se pamte ceo život, samim tim što su izuzetno retki, pa s punim pravom možemo reći da je koncert Van Gogh-a u Domu kulture NS prava ekskluziva!

Od „Tragova prošlosti“ 1986. godine do albuma „More bez obala“ 2019. izdali su 11 studijskih albuma, 4 live albuma, 3 kompilacije, 3 video izdanja, osvojili su dva puta nagradu za najboljeg izvođača na MTV Adria, nagradu za najbolju grupu i najbolji koncert 2010. godine, nagradu za najbolji album 2019. najbolju rok numeru 2020. kao i najbolji koncert 2022. godine.
Ovakva bogata biografija zaslužuje veliko poštovanje i obećava sjajan provod, a Zvonimir Đukić Đule, Srboljub Radivojević Srba i Dragan Ivanović Gaga učiniće ovo veče u Domu kulture nezaboravnim i ne propustite priliku da budete deo istorije koja će se 24. marta ispisati na stranicama Van Gogh-a i Doma kulture NS.
Zagrevanje započinje od 20 časova sa Dj Milicom, a koncert Van Gogh-a zakazan je za 22 časa.
Ulaznice su za stajanje.

Prvo „Metalostruganje“ 25. marta u SKCNS Fabrici
2023-03-25 21:00 - 2023-03-26 00:00 | SKCNS Fabrika, Bulevar despota Stefana 5, Novi Sad
„Metalostruganje“, koncert na kome će se predstaviti mladi bendovi i njihova autorska muzika održaće se u subotu 25. marta u SKCNS Fabrici.
Nastupaju: Echo Spiritus – atmospheric rock bend koji od 2020. godine peva o introspekciji i prirodi društvenih odnosa, Non Grata – progressive blues rock sastav koji od 2020. godine u svojim pesmama teži originalnom rock zvuku i snažnoj energiji, Fifth Piece – melodic metalcore bend koji od 2021. godine svira spoj teškog zvuka i pevljivih melodija i Two Coins From Mercury – heavy metal sastav koji svira od 2016. godine muziku inspirisanu atmosferom horor filmova.
Ulaznice će moći da se kupe na biletarnici Fabrike, na dan koncerta, po ceni od 500 dinara. Biletarnica se otvara u 20 časova, a koncert će početi u 21 čas.

Intimnim koncertima u Bitefartcafe-u Bajaga kreće na turneju
2023-03-29 22:00 - 2023-03-31 01:00 | BitefArtCafe, Mitropolita Petra 8, Beograd, Srbija
Bajaga i Instruktori obradovaće Beogradsku publiku intimnim koncertima u klubu BitefArtCafe, 29. i 30. marta.
Jedan od najuspešnijih pop-rok bendova, ne samo u Srbiji već u celom regionu, započeće svoju turneju upravo u gravnom gradu.
Bajaga će koncertima u Beogradu prirediti uvertiru za proslavu 40 godina uspešnog rada, sjajnih hitova i muzike koja je inspiracija mnogim mladim generacijama.
Ovom prilikom stiže nam osvežena ritam sekcija Instruktora koja će uz Bajaginu prepoznatljivu vokalnu interpretaciju dopuniti i obogatiti zvuk benda, te pružiti publici nezaboravno iskustvo uživo.
,,Tišina”, ,,Na vrhovima prstiju”, ,,Godine prolaze”, ,,Od kad tebe volim”, ,,Montenegro”, ,,Muzika na struju” – samo su neki od hitova koji su obeležili četiri decenije dugu karijeru.
Momčilo Bajagić Bajaga vredno radi sa svojim bendom na novom albumu, koji će svetlost dana ugledati početkom naredne godine.
Ulaznice se kupuju na Tickets prodajnim mestima I online putem linka – https://tickets.rs/tour/bajaga_i_instruktori_748.

Koncert koji se ne propušta - Partibrejkersi u Domu kulture NS, 7. aprila
2023-04-07 21:00 - 23:30 | Dom kulture NS, Ignjata Pavlasa 4, Novi Sad, Srbija
Jedan od najvećih bendova sa prostora bivše Jugoslavije, održaće koncert početkom aprila u Novom Sadu. Novosađani dugo nisu imali prilike da uživaju u hitovima 40 godina duge karijere Partibrejkersa u klupskoj atmosferi, stoga je ovaj koncert prilika koja se ne propušta.
Prošle godine legendarni bend Partibrejkers velikom koncertnom turnejom proslavio je 40. godina postojanja, a karijera na kojoj im mnogi zavide bogata je velikim brojem hitova za sva vremena.
Koncert za koji vam ne trebaju nikakve preporuke niti specijalan poziv da ga posetite jer je sam po sebi garancija za sjajan provod i još bolju svirku, desiće se u petak, 7. aprila u novosadskom Domu kulture.
Vrata kluba se otvaraju u 20 časova, a program počinje od 21 čas. Za dobru atmosferu pred koncert biće zadužena DJ Milica. Koncert Partibrejkersa zakazan je 21:30h!
Ulaznice su u prodaji po ceni od 2.200 rsd i mogu se kupiti na svim prodajnim mestima Gigstix-a, kao i onlajn: https://new.gigstix.com/event/partibrejkers-novi-sad-07-april-2023/.
Ulaznice su za stajanje.

Veliki koncert Erosa Ramacotija u Štark areni
2023-04-21 21:00 | Štark arena, Bulevar Arsenija Čarnojevića 58, Beograd, Srbija
Italijanski pop – rok muzičar, pevač i tekstopisac, Eros Ramacoti, svoj veliki povratak obeležava novim albumom „BATTITO INFINITO”, istoimenom svetskom turnejom i grandioznim koncertom 21.04.2023. godine od 21h u Štark Areni u organizaciji Hype produkcije. Ulaznice su dostupne na Ticket Vision i tickets.rs, prodajnim mestima kao i na www.ramazzotti.com i www.vertigo.co.it.
Ovaj virtuozni kantautor koji obara rekorde u svojoj 35-godišnjoj karijeri, prodao je 70 miliona ploča, beleži preko 2 biliona strimova širom sveta i dalje nastavlja u velikom stilu.
Za svoje obožavaoce širom sveta, pripremio je album pod nazivom „BATTITO INFINITO” koji je izašao 16. septembra 2022. godine, a prvi singl „AMA” koji simbolizuje manifest obnovljenog umetničkog identiteta i ujedno povratak jednog od međunarodno najomiljenijih italijanskih umetnika, dostupan je na svim digitalnim platformama.

Zadivljujuća avantura, svetska turneja pod nazivom „BATTITO INFINITO”, koja je počela u septembru prošle godine, trajaće do maja 2023, a maestralni Eros Ramacoti posetiće mnoge svetske gradove i sa svojom armijom fanova krenuće na pravo muzičko putovanje. Spisak svih gradova u kojima će se koncerti realizovati možete pogledati oficijalnom veb – sajtu Erosa Ramacotija www.ramazzotti.com, a veličanstveni koncert u Štark Areni u organizaciji Hype produkcije rezervisan je za 21.04.2023. godine od 21h.
Izvor: Tickets.rs

Kataklysm i Soilwork sa gostima u Beogradu
2023-04-21 21:00 | Dom omladine Beograda, Makedonska 22, Beograd, Srbija
Iskusni veterani scene, kanadsko-švedska kombinacija Kataklysm/Soilwork posetiće Dom omladine Beograda 21. aprila!
Death metal legende, ambasadori bola – osnovani početkom devedesetih u hladnoj Kanadi, Kataklysm je u poslednjih trideset godina krčio svoj put kroz metal svet sjajnim izdanjima koje su raznim fazama odlikovali haotičnost, ali i melodija.
Ovaj bend je iz godine u godinu napredovao sve više i više i iz početne faze koju su odlikovali elementi beskompromisne brzine i brutalnosti prešli su u drugu fazu gde je prednost data melodiji, ali bez kompromisa po pitanju agresivnosti. Bend je nekoliko puta u karijeri svirao u Srbiji, a sada će akcenat biti na albumu Unconquered koji zbog korona virusa nije adekvatno promovisan uživo.
Soilwork ne treba posebno predstavljati, melodični death metal najpoznatije geteborške škole, ali pažljivo gradeći sopstveni stil, predvođen fenomenalnim Björn „Speed” Stridom, jednim od najaktivnijih ljudi na metal sceni. Šveđani su debitovali na EXIT festivalu 2019. godine i priredili koncert o kojem se i dalje priča.
No, nastup u prestonici se predugo čeka. „Övergivenheten” je naziv dvanaestog studijskog albuma koji su objavili u avgustu za Nuclear Blast, ali je i više nego logično da će bend spremiti specijalnu setlistu za beogradski koncert.
Koncert će pojačati i Wilderun, američki progressive metal bend koji će se pre svega svideti fanovima starog Opeth zvuka sa kojima ih ponajviše porede. Aktuelni album „Epigone” ove godine objavio je Century Media Records.
Ulaznice u pretprodaji iznose 3.000 rsd, a na dan koncerta biće 3.500rsd.
Izvor: Tickets.rs

Koncert Brkova 21. aprila u Zappa Bazi
2023-04-21 21:00 - 2023-04-22 00:00 | Zappa Baza, Bulevar vojvode Bojovića 30a, Beograd, Srbija
Balkanska koncertna atrakcija, punkfolk-wellness grupa Brkovi će posle čak deset godina održati klupski koncert u Beogradu, u petak 21. aprila u Zappa Bazi.
„Brkati mladići” su izdali osmi studijski album „Krvava novčanica” te će na ovom nastupu publici predstaviti nekoliko novih pesama, a veći deo koncerta će izvoditi svoje dobro poznate punkfolk hitove, tako da je lud provod zagarantovan.
„Ovu godinu smo započeli nastupom u Torontu, gde smo svirali prvi put, a koncertnu promociju novog albuma ćemo imati i u Zagrebu, Rijeci, Temišvaru, kao i u Malmeu i Geteborgu, gde ćemo takođe po prvi put nastupiti. Željni smo koncerata, kao nikada do sada, a od svih zakazanih nastupa, koncert u Beogradu je nešto posebno. Klupska svirka omogućava da publika bolje oseti našu energiju, a i mi njih, tako da beograđani spremite se za dobru šutku i da se u wellness centru Zapa Baza oslobodite stresa i masnih naslaga!”, poručuje u svom stilu Šemso.
Na novom albumu se nalazi devet pesama koje su snimljene i producirane u Piknik studiju, kod renomiranog producenta Gospodina Bandara, sa kojim su Šemso i ekipa i ranije uspešno sarađivali.

Ovo je njihov prvi studijski album na kojem svirački učestvuju novi članovi benda, dvojica novih gitarista, Alen Vlajnić – Talentino i Igor Paspalj, kojeg od milja u bendu zovu „Torbica”.
Publika će imati priliku da se uveri u njihovo umeće, a 2020. godine je prestižni magazin „Guitar World” Igora Paspalja proglasio za najboljeg gitaristu na svetu.
Novi album „Krvava novčanica” se nalazi na svim digitalnim muzičkim platformama, a kupovinom ulaznice po promotivnoj ceni od 1.200 dinara u Zappa Baru (Kralja Petra 41) Brkove možete čuti uživo 21. aprila u Zappa Bazi.

Brkovi rasprodali koncert u Beogradu, drugi punk-folk wellness tretman 22. aprila
2023-04-22 20:00 - 23:30 | Zappa Baza, Bulevar vojvode Bojovića 30a, Beograd, Srbija
Rasprodate su sve ulaznice za koncert koji će balkanska punk-folk wellness grupa Brkovi održati u petak 21. aprila u Zappa bazi (Beton hala).
Zbog velikog broja ljudi koji su ostali bez ulaznica brkati momci će održati i drugi koncert na istom mestu u subotu 22. aprila sa početkom tačno u 21.30h, a zagrevanje počinje već od 20 časova.
Ulaznice za ovaj koncert mogu se kupiti u Zappa baru (Kralja Petra 41) i onlajn na sajtu cooltix.rs po pretprodajnoj ceni od 1.500 rsd.

„Prijaju nam vesti o velikom interesovanju publike za naš klupski koncert u Beogradu, pa smo na predlog organizatora dodali još jedan. Razmena energije između benda i publike u manjem prostoru je specifična i prijaće nam da se podsetimo kako to izgleda, jer jako dugo nismo svirali klupski koncert u vašem gradu.
Biće to wellness vikend u ‘Zappa bazi’, a trećeg koncerta u nizu sigurno neće biti jer ćemo tokom ove dve večeri dati sve od sebe i sigurno iscediti poslednji atom snage” – poručuje Shamso 69, pevač i autor većine pesama ovog benda koji nikog ne ostavlja ravnodušnim.
Na ovim koncertima Brkovi će promovisati svoj novi album „Krvava novčanica” sa kog će izvesti nekoliko novih pesama, a ostatak repertoara će činiti najznačajnije pesme iz svih perioda njihove karijere!

Michelle Gurevich 22. aprila u Domu omladine Beograda
2023-04-22 21:00 - 23:00 | Dom omladine Beograda, Makedonska 22, Beograd, Srbija
U subotu, 22 aprila u 21h, Michelle Gurevich će nastupiti u sali Amerikana Doma omladine Beograda.
Michelle Gurevich je globalna zvezda alternativne šansone, dobra poznanica publike u našoj zemlji, u kojoj je nastupala već tri puta, i svaki put sa velikim uspehom.
Šesti album Michelle Gurevich, „Ecstasy in the Shadow of Ecstasy” donosi novu dozu njenih jedinstvenih pesama prigušene senzualnosti i tamnih osećanja. Opisujući dekadentne sudbine izgubljenih pojedinaca, koji lutaju ovim svetom bez šanse da nađu svoj put, ona se nameće kao poetski talenat kakvih je malo u pop muzici.
Njene kompozicije su tragikomične, melodične i sentimentalne, a nastup istovremeno ozbiljan i duhovit. Radi se o potpuno originalnoj i posebnoj pojavi na svetskoj muzičkoj sceni, koja ima verne fanove od rodne Kanade preko Istočne Evrope do Turske.

Karijera Michelle Gurevich počela je pre petnaest godina, kada je debi album „Party Girl” – inače snimljen i produciran u njenoj spavaćoj sobi – čudnim putevima interneta osvojio publiku širom planete. Ova ćerka balerine iz Kirov teatra i inženjera iz Lenjingrada, odrastala je slušajući kolekciju sovjetskih i evropskih ploča svojih roditelja iz sedamdesetih.
Spremala se za posao i na kraju radila u filmskoj industriji desetak godina, pre nego što je shvatila da joj je mnogo lakše da svoje „noir” priče kinematografskog ugođaja pretvori u dramatične i zanosne balade, nego holivudske blokbastere.
Na novoj turneji promoviše album koji je objavljen 2020, ali zbog pandemije nije nigde koncertno predstavljen. I to je, na neki način, simbol ovog smutnog vremena, koga fatalističke kompozicije Michelle Gurevich tako sjajno opisuju. Prepustimo se zato “ekstazi u senci ekstaze” u klupskom prostoru Amerikane, kao najboljoj gradskoj koncertnoj sali za ovakve osetljive, intimne nastupe, na kojima publika i muzičar postaju jedno.
Ulaznice su u prodaji na Ticket Vision Blagajni u DOB-u i onlajn, po ceni od 1500 RSD.

Akustične vibracije i visokonaponski spektakl VAN GOGH benda na sceni BitefArtCafe kluba
2023-04-26 22:00 - 2023-04-28 01:00 | BitefArtCafe, Mitropolita Petra 8, Beograd, Srbija
Rođen u najboljim vremenima – osamdesetih u Jugoslaviji – a odrastao i sazreo u najtežim – devedesetih u Srbiji – Van Gogh danas ponosno nosi titulu poslednjeg velikog benda stvorenog na ovim prostorima.
Numerama iz različitih perioda višedecenijske muzičke karijere bend će se publici predstaviti u potpuno novom svetlu.
Pripremite se za intimne koncerte koji će se održati u dva posebna dela, pružajući vam dva jedinstvena doživljaja ovog velikog rok benda koji nema potrebe posebno predstavljati.
Na instrumentima britki momci, energijom i muzičkim umećem zrelih umetnika dečačkog srca, odeveni stilom svetskih izvođača, publiku vode na rokenrol putovanje dugo 37 godina!
Prvi deo koncerta: akustični Van Gogh, a drugi deo – eruptivne vribacije i visokonaponski spektakl.
Od „Tragova prošlosti“ 1986. godine do albuma „More bez obala“ 2019. izdali su 11 studijskih albuma, 4 live albuma, 3 kompilacije, 3 video izdanja, osvojili su dva puta nagradu za najboljeg izvođača na MTV Adria, nagradu za najbolju grupu i najbolji koncert 2010. godine, nagradu za najbolji album 2019. najbolju rok numeru 2020. kao i najbolji koncert 2022. godine.

Artan Lili se vraća u Dom kulture NS, 28. aprila
2023-04-28 20:00 - 2023-04-29 00:00 | Dom kulture NS, Ignjata Pavlasa 4, Novi Sad, Srbija
Jedna od najpoznatijih, najpriznatijih i koncertno najaktivnijih grupa u Srbiji i regionu, koja konstantno postavlja nove audio-vizualne standarde Artan Lili, nastupiće u petak, 28. aprila u novosadskom Domu kulture.
„Novi Sad je jedno od najznačajnijih mesta na našoj koncertnoj mapi. Uvek se potrudimo da u ovom gradu izvedemo nešto novo i to naša publika dobro zna i zato nam se uvek iznova vraća. Premijerno ćemo izvesti neke nove pesme, pa neka nestrpljenje raste. Vidimo se 28. aprila – ne propustite najbolju žurku u centru Novog Sada. Dobrodošli!” – izjavili su članovi benda euforično najavljujući nastup.

Od kako je njihov prvi singl Džoni objavljen u novembru 2012. godine, Artan Lili je nesumnjivo najčešće pominjani sastav u regionu kada se pričalo o novim snagama na domaćoj i regionalnoj muzičkoj sceni. Grupa se tokom vremena ustalila u sada već prepoznatljivu četvorku: Bojan Slačala – bas i vokal, Romana Slačala – vokal i daire, Marko Ajković – bubanj i Ivan Skopulovič – gitara.
Artan Lili trenutno objavljuju singl-spotove sa 3. albuma u saradnji sa kolegama sa scene. Singl „Otrov“ je nastao u saradnji sa čuvenim kantautorom Nikolom Vranjkovićem, dok je Singl „Rokenrol posle rokenrola“ je nastao u saradnji sa Zoranom Kostićem Canetom, frontmenom grupe Partibrejkers.
Za dobru atmosferu pred koncert biće zadužena DJ Milica. Koncert Artan Lili zakazan je 22:00 časa!

Ulaznice su u prodaji po promo ceni od 1.500 rsd (ograničen broj) i mogu se kupiti na svim prodajnim mestima Gigstix-a, kao i onlajn: https://new.gigstix.com/event/artan-lili-novi-sad-28-april-2023/.
Nakon rasprodaje promo ulaznica, redovna pretprodajna cena biće 1.800 rsd. Ulaznice su za stajanje.

Morgendust u Klubu Fest
2023-04-30 22:00 - 2023-05-01 00:30 | Klub Fest, Gradski park 2, Zemun, Srbija
Holandski bend Morgendust nastupiće prvi put u klubu Fest u Zemunu 30. aprila.
Morgendust je mešavina alternativnog roka, popa, post-panka uz malo 80ih, koja stvara unikatni i upečatljiv zvuk.
Njihove pesme su introspektivne i provokativne i nose teme o žudnji, gubitku i samootkrivanju.
Višeslojnost i eksperimentisanje benda Morgendust daje njihovoj muzici osećaj kompleksnosti i dubine, čineći slušanje njihove muzike zaista imerzivnim iskustvom.
Ulaznice će na veče koncerta koštati 600 RSD.

PROTO TIP I SITZPINKER //SKCNS Fabrika 5. maj
2023-05-05 21:00 - 2023-05-06 00:00 | SKCNS Fabrika, Bulevar despota Stefana 5, Novi Sad
Dva ambasadora Hali Gali kolektiva, proto tip i Sitzpinker, nastupaju u Novom Sadu u petak 5. maja u SKCNS Fabrici.
Ulaznice su u pretprodaji po ceni od 800 dinara i mogu da se kupe online na http://www.gigstix.com/ kao i na prodajnim mestima Gigstixa. Na dan koncerta cena ulaznice na biletarnici Fabrike iznosiće 1000 dinara.
Vrata Fabrike i biletarnica otvaraju se u 20 časova, a koncert će početi u 21 čas. Pre i posle koncerta muziku će puštati DJ timovi Ghetto University i Festival nasilja.

Biće novih pesama, biće gostiju i hitova, biće energetskih pražnjenja, vrištanja, horskog pevanja i ljubavi. Baš puno ljubavi. Ako ste u oktobru bili na prvom novosadskom Hali Galiju na ovom istom mestu, znate šta vas očekuje.
proto tip čine Nikola Čučković (vokal, gitara), Damjan Nedelkov (gitara), Danilo Ilić (bubanj) i Pavle Dimitrijević (bas, vokal). Prvi EP “Strah od izvesnog” objavili su 2017. godine (Slušaj najglasnije), a kao jedan od bendova-osnivača Hali Gali kolektiva, bili su prisutni na kompilaciji iz 2019. godine sa numerom “Pad”.
Debitantski studijski album “s ivice sanjanja” (Pop Depresija/Kišobran) objavljen je krajem februara uz fantastične recenzije širom regiona. Reprezentovali su Srbiju na MENT festivalu u Ljubljani, a nastupiće i na Arsenal Festu u Kragujevcu.

Sitzpinker čine Dunja Mijačić (vokal), Danilo Ilić (gitara), Pavle Trifunović (bas) i Andrej Mladenović (bubanj). Debitantski EP ”Podlo poštovanje” snimili su 2018. godine, a kao jedan od osnivača HaliGali kolektiva, pojavili su se na kompilaciji sa pesmom “Metanoja”.
Singlovima “Da li”, “Sudan” i “Mustang” najavili su prvi album i usput otkrili pravac u kojem se bend kreće, a sva tri singla postali su regionalni hitovi. Sitzpinker će debitantski album objaviti do kraja 2023, a takođe ove godine nastupaju na Arsenal Festu.

Porto Morto kaže: „Vrijeme je za čilanje", i to 6. maja u Domu omladine
2023-05-06 20:30 - 23:30 | Dom omladine Beograda, Makedonska 22, Beograd, Srbija
Hrvatski bend Porto Morto nastupiće 6. maja u Domu omladine Beograda od 20:30h, u organizaciji Long Play-a.
Njihov debitantski album “Porto Morto” pojavio se 2016. godine, dok je drugo po redu izdanje “Portofon” izašlo 2019. i iznedrilo hitove “Kuća” i “Hodaj” koju su odradili sa Darkom Rundekom, a koja im je donela tri nominacije za Porin.
Godine 2020. pustili su u etar i “live sesson” sa sedam pesama, a onda naredne godine objavljuju spot za pesmu “Vrijeme je za čilanje” i kako kažu “ova pesma je proglas oslobođenja, a spot fantazija u svetu u kome je glavna valuta čil, apstraktan delirijum u kome je glavni cilj osvojiti malo vremena za sebe”.

Vrlo brzo nakon “čilanja”, obradovali su sve one koje prate njihov rad singlom “Čekam ih”, i time najavili treći album “Portopop”.
Kako kažu “to je verzija nešto modernijeg ili možda malo progresivnijeg popa, fini balans između zvuka tradicionalnog rokenrol benda i električnog estetskog vokabulara moderne pop muzike koja zapravo nije uobičajena za jedan višečlani bend, koliko je namenjena za solo izvođače”.
Mnogi ih smatraju predstavnicima novog talasa u regionu, i za sedam godina postojanja izbacili su tri studijska albuma, osvojili Porina za najbolji alternativni album, imali niz rasprodatih koncerata po regionu, a rado su viđeni, slušani i u Srbiji.

Ono što ih ističe jeste autentičan vizuelni identitet koji je i te kako razrađen u spotovima, koje sami kreiraju. A kakvu energiju ova sedmorka širi sa scene, uverite se 6. maja.
Bend čine Roko Crnić (glas, bas gitara), Hrvoje Klemenčić (klavijature, glas), Matija Brajković (gitara), Matej Perić (bubnjevi), Marjan Uroić (udaraljke), Antun Aleksa (trombon, glas) i Marin Živković (saksofon).
Prvi kontigent ulaznica za najveće fanove prodaje se po ceni od 600 dinara a posle toga cena će biti promenjena. Ulaznice se mogu nabaviti putem servisa Tickets.rs.

The Exploited vraćaju pank u Beograd!
2023-05-07 21:00 | Dom omladine Beograda, Makedonska 22, Beograd, Srbija
Jedni od poslednjih čuvara iskrenog pank duha, istrajni borci za pravdu i istinu, kreatori beskompromisnog buntovničkog stava, The Exploited održaće koncert 7. maja 2023. u Domu omladine Beograda.
Svoj put su započeli 1979. godine da bi nakon nekoliko demo snimaka 1981. godine izbacili album prvenac Punks Not Dead koji je udario temelje novog talasa pank zvuka i na taj način pravcu, pa i celom pokretu dao novi vetar u leđa.
The Exploited su kroz karijeru doživeli brojne turbulentne uspone i padove, i zbog svog tvrdog stava često bili na meti štampe, političara i establišmenta. Međutim, ništa nije moglo da ućutka buntovnike iz Edinburga, pa njihova priča traje već dugih 37 godina, a danas ih pored pank fanova širom sveta identično cene i poklonici metal, harkor, kao i rok zvuka.
Ulaznice u pretprodaji koštaju 2.500 din, dok će na sam dan koncerta iznositi 3.000 din.
Izvor: Tickets.rs

Jamandu Kosta i Antonio Zambužo na koncertu 10. maja u MTS dvorani
2023-05-10 20:00 - 23:00 | mts dvorana, Dečanska 14, Beograd, Srbija
Brazilska gitarska legenda Jamandu Kosta i planetarno popularna fado zvezda Antonio Zambužo otvaraju 24. izdanje prestižnog beogradskog Guitar Art Festivala, 10. maja u MTS dvorani.
Jamandu i Zambužo stižu u prestonicu Srbije sa iskrenim oduševljenjem i željom da prirede koncertni spektakl za pamćenje, kada se brišu granice stvarne i imaginarne i kada se spajaju dve strane Atlantika.
Svaka pesma na ovom koncertu priča svoju priču o ljubavi, prošlosti, tugi, veri, sudbini…o isprepletanoj istoriji dve zemlje. To je muzika njihove duše.
Spajanje fada i bossa nove, harmonije i strasti, mogu izvesti samo dve velike muzičke zvezde Brazila i Portugala.
Jamandu Kosta i Antonio Zambužo koriste zajedničko nasleđe, jezik i spajaju portugalski Fado sa južno brazilskom muzikom Bossa Nove. Muzika uz koju se pleše i plače, po rečima publike i kritike.
Ulaznice su u prodaji po ceni od 3.300 dinara, na blagajni Mts dvorane i putem prodajne mreže Tickets.rs, rezervacije i informacije u kancelariji Guitar Art Festivala (011 4016002; office@gaf.rs).

Antonio Zambužo je jedan od najvećih savremenih umetnika, autora i izvođača portugalske muzike i jedan od njenih najistaknutijih ambasadora u svetu.
Njegova muzika je prvo zasnovana na portugalskoj tradiciji Cante Alentejana i Fada, zatim je Zambužo inkorporirao uticaje brazilskih pesama u svoju muziku, a posebno Bossa Nove, čime je srušio granice i stvorio jedinstven stil i novi ciklus u portugalskoj muzici.
Pevač je 2002. godine objavio svoj debi album „O Same Fado”, zatim „Por Meu Cante” (2004), „Outro Sentido” (2009), „Guia” (2010), „Kuinto” (2012) i „Rua da Emenda” (2014), a „Ate Pensa Kue Fosse Minha“ (2016) mu je doneo nominaciju za Latin Grammi.
Njegov aktuelni deveti album „Voz e Violao” (2021) je po rečima Luis Osoria jedan od najvažnijih u karijeri, on je povezan sa vremenom koje nam je pokazalo koliko smo krhki i koliko moramo da preispitamo sebe o onome što je suštinsko. To je njegova priča, muzika prilike sveta u kome smo živeli.
Jamandu Kosta se smatra jednim od najvećih gitarista u današnjem svetu. Ovaj virtuozni gitarista sa 7 žica ostavio je bez daha publiku širom sveta svojom impresivnom veštinom i ogromnom strašću.

Rođen u Rio Grande do Sulu u muzičkoj porodici, odsvirao je svoj prvi veliki koncert sa 17 godina u Sao Paulu i brzo je stekao međunarodnu slavu zbog svog neverovatnog talenta.
Jamandu je zaslužan za oživljavanje brazilske gitarske muzike, a njegov raznolik repertoar uključuje stilove kao što su čorinjo, bosa nova, milonga, tango, samba i šamame.
Kosta je bio pod uticajem mnogih velikih muzičara kao što su Lusio Janel i Astor Pjacola (Argentina), Rafael Rabel, Baden Povel i Antonio Karlos Žobim (Brazil), kao i Đango Rajnhart (Francuska), te je Jamandu izgradio sopstveni izraz koji je teško svrstati u jedan žanr.
Karijera koju je tokom godina izgradio zasnovana je na onome šta može da ponudi publici – muzičku čaroliju – iz njegovih prstiju muzika koju svira putuje kroz njegovo telo i dušu i čudesno se transformiše.
Jamandu je do sada snimio 17 CD-a i 2 DVD-a na kojima svira solo, u ansamblu i sa Simfonijskim orkestrom Mato Grosso, za poslednji album diobio je Latin Grammi 2021. godine, za najbolji album instrumentalne muzike sa „Tokuinho & Iamandu Costa – Bachianinha“ (Live at the Rio Montreux Jazz Festival).

Rock 'n' Roll spektakl na sceni Kolarčeve zadužbine 11. maja u okviru Guitar Art Festivala - OTKAZANO
2023-05-11 20:00 | Kolarčeva zadužbina, Studentski trg 5, Beograd, Srbija
Nakon mnogobrojnih nastupa i uspešnih turneja širom sveta, The Stones bend, jedan od najboljih tribjute bendova kultne grupe koja je obeležila rok eru The Rolling Stones, nastupiće 11. maja na sceni Kolarčeve zadužbine.
Tada će beogradska publika čuti sve kultne hitove i bezvremenske pesme benda The Rolling Stones, počevši od Satisfaction i Jumping Jack Flash do Ruby Tuesday, Start Me Up i Brown Sugar.
Ulaznice za ovaj rok spektakl su u prodaji po ceni od 2.500 dinara u okviru prodajne mreže Tickets.rs i blagajni Kolarčeve zadužbine. Rezervacije i informacije u kancelariji Guitar Art Festivala (011 4016002; office@gaf.rs).
The Rolling Stones je najveći rock and roll bend na svetu i uvek će to biti. Najveći i poslednji. Sve što je došlo posle njih – metal, rap, punk, new wave, pop-rock, šta god – sve to ima korene u Rolling Stonesima. Oni su prvi, poslednji i najbolji – rekao je Bob Dilan.
Upravo tu energiju i harizmu samih članova The Roling Stones, bend The Stones prenosi na scenu! Ne insistirajući samo na sličnosti u izgledu, iako The Stones imaju pevača koji najviše liči Mika Džegera, grupa takođe obraća veliku pažnju na zvuk i osećaj muzike, izvodeći pesme sa istom strašću, preciznošću, energijom i zanosom kao što čujemo u originalu.

Zajedno sa autentičnim instrumentima, kostimima i manirima, članovi benda The Stones su sami po sebi iskusni muzičari.
Bend The Stones je nastupao na mnogobrojnim festivalima, pozorištima i koncertnim prostorima, kao i na privatnim događajima. Od formiranja 2007. godine, The Stones show je prerastao u celovečernji koncert The Rolling Stones, ostavljajući publiku u Velikoj Britaniji, Evropi i svetu potpuno hipnotiziranu.
The Stones bend nastupao je pred preko 30.000 ljudi dok su osvajali festivale i redovno obilazi Evropu, na turnejama po Holandiji, Belgiji, Nemačkoj i Španiji. The Stones verno, precizno i sa svim uzbuđenjem koje publika očekuje od najboljeg svetskog rokenrol benda izvode muziku Rolling Stones.
Rok spektakl u čast grupe koja je zauvek promenila istoriju muzike The Rolling Stones održava se u sklopu beogradskog 24. Guitar Art Festivala, koji se održava od 10. do 14. maja.

Divanhana sprema specijalni program za koncert u Beogradu - ODLOŽENO ZA JUN
2023-05-12 20:00 - 23:00 | mts dvorana, Dečanska 14, Beograd, Srbija
Sarajevska grupa Divanhana najavljuje spektakl u MTS Dvorani, a koncert je zakazan za 12 maj, sa početkom u 20 sati.
Samo nedelju dana pre novog nastupa u Beogradu, članovi grupe Divanhana poručuju: „Skoro pet godina smo čekali na ponovni susret sa našom cijenjenom publikom u gradu gdje smo svojevremeno počeli našu karijeru, u Hilandarskoj ulici broj 2. Nadaleko je poznato da beogradska publika odlično poznaje, voli i pjeva sevdalinku. To je publika sa kojom, kao izvođač, imaš privilegiju u svaki dert preživjeti emociju koju sevdalinka svojom ljepotom pruža.
Za ovaj koncert smo spremili specijalan program. Predstavićemo najnoviji album Zavrzlama, na koji smo toliko ponosni, ali nećemo izostaviti ni ostale pjesme snimljene tijekom naše karijere, a po kojima smo kao Divanhana široj publici prepoznatljivi. Nadamo se da će publika sevidsati s nama svih 120 minuta nastupa.”
Divanhana će tog petka, 12. maja, nastupati u proširenom sastavu, jer će na bini sa standardnom šestorkom biti i trubač Rok Nemanić. Rok je saradnju s bendom počeo baš na snimanju albuma Zavrzlama, a nastupa na onim koncertima koje bend smatra posebno važnim.
Zajedno će odsvirati Ćilim, Peno i druge hitove, kojima su osvojili evropsku publiku.
Slavni sevdah sastav iz Sarajeva je album Zavrzlama objavio 2022. za ugledne izdavače – domaći Multimedia Music i nemački CPL-Music.
Album je odlično prošao kod šire publike, medija i stručne javnosti, te pobrao izuzetne recenzije i osvojio visoke pozicije na top-listama međunarodnih panela, World Music Charts Europe, Balkan World Music Chart i Transglobal World Music Chart.
Prestižni britanski magazin Songlines je Zavrzlamu uvrstio u 10 najboljih albuma u svetu!
Pre samo mesec dana bend je novinovan za nagradu Songlines Music Award u kategoriji Najbolja grupa, te je ovo odlična prilika da publika u MTS Dvorani pozdravi jedan od sastava koji uspešno širi muziku Balkana na koncertnim scenama širom Evrope.
Pored Beograda, publika će moći da vidi i čuje Divanhanu i u Zrenjaninu (Kulturni centar, 13. maj) i Velikoj Plani (Centar za kulturu Masuka, 14.maj).

Obojeni Program posle šest godina nastupa u Domu omladine Beograda
2023-05-13 21:00 - 23:30 | Dom omladine Beograda, Makedonska 22, Beograd, Srbija
Obojeni Program su pravac za sebe, muzički izraz koji je nezahvalno upoređivati sa bilo kojim drugim postojećim. Obojeni program su izbor koji napravite u jednom trenutku svog života i ostajete mu verni dok u vama tinja ta vatra slobode i bunta.
Ne samo da je previše vremena prošlo od njihovog poslednjeg koncerta u Domu omladine Beograda, već bend sada nastupa u novoj postavi, a početkom godine reizdali su ,,Kako to misliš: mi?” koji je konačno dostupan na vinilu.
U salu Amerikana vraćaju se posle punih šest godina – 13. maja, sa početkom u 21h. Promotivni kontigent ulaznica dostupan je na Ticket Vision blagajnama i na tickets.rs po ceni od 1.400 dinara.
Obojeni Program je bend koji postoji više od 40 godina i od prvog dana nametnuli su se kao sastav sa autentičnim muzičkim izrazom, a tu ,,autentičnost” nije lako definisati.
Tokom četiri decenije sviranja, u radu benda učestvovalo je mnogo muzičara, a frontmen Branislav Babić Kebra jedini je član originalne postave. Uz njega, dugogodišnju postavu Obojenog programa čine Ilija Vlaisavljević Bebec na bas gitari, bubnjar Vladimir Cinkoski Cina, a nedavno im se pridružio i novi član, basista Miki Ristić (ex Darkwood Dub, Bella Technika, Sana Garić).
Bend je u februaru krenuo na regionalnu turneju, u okviru koje će nastupiti u Beogradu, u sali Amerikana Doma omladine u subotu, 13. maja.

The Temple // SKCNS Fabrika
2023-05-15 21:00 - 23:30 | SKCNS Fabrika, Bulevar despota Stefana 5, Novi Sad
Doom metal bend The Temple iz Soluna nastupiće u SKCNS Fabrici, 15. maja.
Bend je osnovan 2005. godine i već prvim demom snimljenim 2007. privukao je pažnju na globalnoj underground sceni.
EP “As Once Was” objavljen 2015. sadrži pesme sa prvog demo-a, zrelije nego ranije, a 300 primeraka na CD-u je brzo rasprodato, što je privuklo I HATE, švedsku izdavačku kuću, koja im je ponudila ugovor za snimanje albuma.
“Forevermourn” je objavljen 2016. i otvorio im je put za brojne nastupe u inostranstvu, uključujući Hammer of Doom, Doom Over Vienna i Muskelrock, na kojima su delili bine sa legendarnim bendovima.

Sedam godina kasnije, The Temple se pojavljuje sa albumom „Of Solitude Triumphant“ koji je postavio temelje evropske turneje, u sklopu koje nastupaju u Novom Sadu.
Njihova muzika može da se posluša na bandcamp stranici https://thetemple2.bandcamp.com/.
Ulaznice će moći da se kupe na dan koncerta na biletarnici Fabrike, po ceni od 600 dinara. Biletarnica i vrata Fabrike otvaraju se u 20 časova, a koncert počinje u 21 čas.

Koncert bendova Toxik & Quasarborn u SKCNS Fabrici - ODLOŽENO
2023-05-18 21:00 - 2023-05-19 00:00 | SKCNS Fabrika, Bulevar despota Stefana 5, Novi Sad
Američki thrash metal bend Toxik nastupiće 18. maja u SKCNS Fabrici, u sklopu evropske turneje na kojoj promovišu aktuelni album „Dis Morta”, objavljen prošle godine. Uz njih će nastupiti i tehnički thrash metal bend iz Beograda, Quasarborn.
Toxik je osnovan 1985. godine u gradu Pikskil u državi Njujork. Bend je bio aktivan do 1992. godine, a nakon pause, na scenu se ponovo vraćaju 2013. godine. Album „World Circus” objavljen je 1987, potom poznato remek-delo „Think This” 1989, i trideset i tri godine kasnije njegov naslednik je „Dis Morta”, treći studijski album Toxika.
„Dis Morta” se bavi društveno-političkim temama sa prethodnih albuma, u koje uklapa kontraste aktuelnog stvarnog sveta, koristeći složene, ali harmonično izbalansirane muzičke teme.
Toxik čine: Ron Iglesias, vokal, Džoš Kristian – gitara, Erik van Druten – ritam gitara, Šejn Boulos – bas i Džejms Demaria – bubnjevi.

Quasarborn je osnovan 2016. godine, a postavu benda činili su Luka Matković (gitara i vokal), Đorđe Luković (gitara), Marko Danilović Tihi (bubnjevi), koji su tada napustili sastav Space Eater, i Miloš Tomasović (bas) koji je prethodno sarađivao sa njima na jednoj od dve evropske turneje Space Eater-a.
Žanrovski, Quasarborn je delom ukorenjen u thrash metal zvuku, ali pritom izuzetno prošaran uplivima iz drugih metal i rok podžanrova. Bend je objavio album prvenac „The Odyssey to Room 101“ 18. maja 2018. godine, dok je 24. januara 2020. izašao „A Pill Hard to Swallow“ u kojem se zaista ogleda žanrovska raznolikost Quasarborn-a.
Singl „Ne možeš imati sve“ koji najavljuje idući album benda, ovoga puta na maternjem jeziku, izašao je 1. decembra 2022..

Ulaznice mogu da se kupe online na www.gigstix.com kao i na prodajnim mestima Gigstixa. Early bird ulaznice koštaju 1.200, a redovna cena u pretprodaji biće 1.500 dinara.
Na dan koncerta cena ulaznice biće 2.000 dinara i moći će da se kupe na biletarnici Fabrike koja se otvara u 20 časova. Koncert će početi u 21 čas.

Koncert benda Detour 27. maja u SKCNS Fabrici
2023-05-27 21:00 - 23:30 | SKCNS Fabrika, Bulevar despota Stefana 5, Novi Sad
Bend Detour, prepoznatljiv među poklonicima kvalitetnog, savremenog, elektro – akustičnog pop zvuka, nastupiće u SKCNS Fabrici, u subotu, 27. maja 2023. godine. Pored poznatih hitova, na nastupu će izvesti i pesme sa novog studijskog albuma „Master Blaster”.
Ulaznice su u pretprodaji po ceni od 1.200 dinara i mogu da se kupe online na https://new.gigstix.com/event/detour-novi-sad-27-maj-2023/ kao i na prodajnim mestima Gigstixa. Na dan koncerta cena ulaznice na biletarnici Fabrike iznosiće 1.500 dinara. Vrata Fabrike otvaraju se u 20 časova. Koncert će početi u 21 čas.
Do početka 2006. godine ova muzička skupina predvođena autorom, aranžerom, producentom i gitaristom Nenadom Borgudanom delovala je pod imenom Yammat da bi nakon razilaženja s tadašnjim menadžerom nastavila svoj muzički put pod imenom Detour.
Njihova snaga nije samo u najnovijim singlovima nego i u pesmama starijeg datuma poput „Ljeto počinje“, „Mjesec“, „Gledano sa strane“ i „Prijatelj“, koje su se našle na njihova prva dva studijska albuma „Detour“ i „TV“.
Ipak, treći studijski album „A što ak’ ja…“ pokazao se prelomnim u njihovom dotadašnjem radu, katapultirajući ih u status velike regionalne muzičke pop atrakcije, prikačivši im titulu „perjanice novotalasnog popa“.

Istovremeno su nastupali na brojnim koncertima uz koje su došle i brojne nagrade. Album, nošen hit naslovima „Srce veliko“, „Snijeg“, „Daleko“ i „Plešem sama“, osigurao je Detouru top mesta u većini godišnjih muzičkih izbora, te Porina za najbolji pop album u 2014. godini.
Početkom 2016. godine Nenad potpisuje možda najuspešniji uradak u svom autorskom radu, pesmu „Zaljubila sam se“ koja je poharala domaće top liste dobivši te godine od strane Hrvatske diskografske udruge priznanje za najčešće puštanu pesmu na radiju.
Ta pesma osvaja i muzičku nagradu Porin 2017. godine u kategorijama Pesma godine i Najbolji nastup grupe s vokalom. Detourovci se mogu pohvaliti i nagradom za grupu godine u 2016. što je uz rasprodat koncert u zagrebačkoj Tvornici kulture bio najbolji mogući način obeležavanja slavljeničkih deset godina postojanja.
Pratila ga je i promocija hvaljenog albuma „DETOUR 10“, koji je ponudio novo čitanje poznatih pesama grupe, snimljenih u osveženim i promenjenim aranžmanima.
Nakon „Zaljubila sam se“, peti studijski album „Tourdetour“ uspešno se predstavio kroz pesmu „Biram“ – nominacija za Porin u kateogrijama Pesma godine, Najbolja izvedba grupe s vokalom i Najbolji video – nastavlja se kroz hitoidni singl „Bez tebe“, te „Vikend“ i „Skrivena“. Muzički kritičari svrstali su ga u sam vrh najboljih albuma u 2018. godini.

Detourovci će svakako pamtiti kraj 2018. zbog svog najvećeg koncerta u karijeri održanog u Maloj dvorani Doma sportova kome su prethodili sjajni rasprodati koncerti u Tvornici kulture, Vintage Industrial Baru i K.D. ‘Vatroslav Lisinski’ s grupom Pavel.
Početak 2019. godine donosi im nova priznanja kada s aktuelnim albumom „Tourdetour“ na novinarskoj muzičkoj nagradi „Rock&Off“ odnose nagradu u Pop&off kategoriji, a ni na muzičkoj nagradi Porin nisu ostali praznih ruku, pobedivši u kategorijama za Pop album godine i Najbolji nastup grupe s vokalom.
Elektro popistička „Ima i nema“, te vintage akustik balada „Slike o našim danima“ singlovi su koji su zatvorili ovaj izuzetno uspešan muzički materijal. Svoju kreativnost i autorsku virtuoznost Nenad nastavlja potvrđivati kroz najnovije singlove „Šarena“, „Slavlje“, „Hawaii“ i „Klaun“ koje otvaraju priču šestog studijskog albuma.
Prvi put nastupaju na Zagrebačkom festivalu 2022. godine i pobeđuju pesmom „Nekad je bilo bolje“ koja je prema glasovima stručnog žirija i radijskih urednika okupljenih u Hrvatskoj udruzi radijskih nakladnika HURIN, proglašena najboljom pesmom ovog legendarnog glazbenog događanja.
Nakon 17 godina rada s pesmom „Master Blaster“ Detourovci po prvi put odlaze na Doru, izbor hrvatske pesme za pesmu Evrovizije, i svojim nastupom i izvedbom ostavljaju upečatljiv utisak.

Koncert violinistkinje Jovane Stošić 28. maja u 11 na Kolarcu
2023-05-28 11:00 - 13:00 | Kolarčeva zadužbina, Studentski trg 5, Beograd, Srbija
Violinistkinja Jovana Stošić održaće koncert 28. maja u 11 časova na Kolarcu uz pratnju pijaniste Ukija Ovaskainena.
Na koncertu, koji se održava u okviru ciklusa Beogradske promenade, očekuje nas bogat repertoar koji obuhvata klasična remek-dela i savremene kompozicije u izvođenju izuzetnih umetnika.
Jovana Stošić je violinistkinja sa značajnim iskustvom u interpretaciji savremene muzike. Na njenom repertoaru su mnogobrojna savremena dela, koja je izvodila kako solo, tako i u saradnji sa gudačkim kvartetom Mokranjac i kamernim orkestrom Gudači svetog Đorđa.
Repertoar predstojećeg koncerta na Kolarcu biće izvedena dela Betovena, Perta, Sarasatea i Ščedrina.
Kao i na svim promenadnim koncertima na Kolarcu, ulaz je slobodan.

Čuvena svetska pijanistkinja Lola Astanova 1. juna u mts Dvorani
2023-06-01 20:00 - 23:00 | mts dvorana, Dečanska 14, Beograd, Srbija
Svetski poznata američka pijanistkinja Lola Astanova nastupiće 1. juna u mts Dvorani. Ova, u svom muzičkom izrazu jedinstvena umetnica, poznata po inovativnom audio-vizuelnom performansu na klaviru, ekstremnom broju pratilaca na društvenim mrežama, ali i velikom broju obožavalaca širom sveta, nastupiće ekskluzivno u poznatoj beogradskoj Dvorani prvi put.
Astanova koja sada važi za jednu od najtraženijih pijanistkinja širom sveta, počela je svoj muzički put sa samo osam godina, da bi do danas postigla, kako je kritičari opisuju „vrhunsku klavirsku tehniku u kombinaciji sa dubokom muzičkom senzualnošću i jedinstvenim osećajem za modu“.
Izvođenjem originalnih koncerata klasične muzike i saradnjom sa najboljim orkestrima i muzičarima, Astanova je osvojila srca ljubitelja klavira u svakom kutku planete, a retko ko ostaje imun na njenu želju da svaki njen nastup, kako i sama opisuje „bude jedna posebna elegantna i strastvena ljubavna veza sa klavirom”.

Lola važi za umetnicu sa veoma uzbudljivom muzičkom karijerom, uklapajući se u definiciju savremenog virtuoza. Nastupala je sa internacionalno priznatim muzičarima, među kojima su Andrea Bočeli, Al Di Meola, 2 Cellos, Marko Antonije, kao i David Foster, a vlasnica je i velikog broja priznatih muzičkih nagrada.
Zbog svega navedenog, Lola Astanova i na Instagramu važi za jednu od najpregledanijih klasičnih muzičara na svetu u periodu od 2018. do 2021. godine.

Veliki koncert Buč Kesidija na Tašmajdanu- ODLOŽENO ZA 16. septembar
2023-06-03 | Stadion Tašmajdan, Ilije Garašanina 24, Beograd, Srbija
Popularni pančevački dvojac Buč Kesidi najavljuju svoj najveći beogradski koncert u dosadašnjoj karijeri i to 3. juna na beogradskom stadionu Tašmajdan.
Prodaja ograničenog broja ulaznica po promotivnim cenama od 1200 dinara za tribine, 1400 za parter i 1800 dinara za fan pit počinje u četvrtak, 19. januara preko sajta i aplikacije https://efinity.rs i na eFinity prodajnim mestima u Štark Areni, TC Ušće i TC Rajićeva.
„Skoro dve godine nismo svirali u Beogradu sa idejom da osvojimo Tašmajdan i da napravimo najveći Buč Kesidi koncert do sada u Beogradu. Tašmajdan je kultno mesto i fantastična lokacija za koncert na otvorenom, u srcu grada, jedno od mesta na kojem smo kao klinci sanjali da nastupamo i zato jedva čekamo da vidite šta smo vam sve pripremili”, navode Zoran i Luka.
Pored koncerta u Beogradu, bend će održati veliki koncert u Novom Sadu, 20. maja u Spensu, kao i 27. maja na zagrebačkoj Šalati.
Koncerti najavljuju treći studijski album benda koji će biti objavljen ove godine, a koji najavljuje singl „Curimo po asfaltu”. Sledeći singl koji nas očekuje biće rokenrol hit pod nazivom „Skupi snagu” i biće objavljen u februaru.

Buč Kesidi je bez sumnje najznačajnije regionalno muzičko ime u zadnjih nekoliko godina. Novi album dolazi nakon velikog uspeha albuma „Euforija” i istoimene turneje s kojom su obišli sve zemlje bivše Jugoslavije, proizveli ogroman hajp u regiji i rasprodali rekordnih pet koncerata u Zagrebu. Album je uvršten na liste najboljih izdanja te godine, doneo im je nominaciju za nagradu IMPALA za najbolji nezavisni evropski album, a bend je snimio i prvi koncertni film „Buč Kesidi: Euforija uživo”.
Zoran Zarubica (bubnjevi, vokal) i Luka Racić (gitara, vokal), levoruki disko pop-rok elektro boj bend duo kako sami sebe Buč Kesidi nazivaju, novim singlovima i koncertima nas uvode u još jedno poglavlje svog rada.
